“ไทยแอร์เอเชีย” จ่อขายหุ้นกู้1.6พันลบ. ระดมทุนใช้เป็นเงินทุนหมุนเวียน
"ไทยแอร์เอเชีย" บริษัทย่อย AAV เตรียมขายหุ้นกู้ 1.6 พันลบ. อายุ 3, 5 ปี ดอกเบี้ย 2.65% และ 3.28% ต่อปี ใช้ลงทุน-คืนเงินกู้ ระดมทุนใช้เป็นเงินทุนหมุนเวียนในกิจการ
18 พ.ค. 2560

บริษัท ไทยแอร์เอเชีย จำกัด ผู้บริหารสายการบินไทยแอร์เอเชีย ซึ่งเป็นบริษัทย่อยของบริษัท เอเชีย เอวิเอชั่น จำกัด (มหาชน) หรือ AAV ได้ยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัท ครั้งที่ 1/2560 มูลค่าไม่เกิน 1,600 ล้านบาท แบ่งเป็นหุ้นกู้ชุดที่ 1 เสนอขาย 1,000 ล้านบาท อายุ 3 ปี ครบกำหนดไถ่ถอนปี พ.ศ. 2563 มีอัตราดอกเบี้ยคงที่ร้อยละ 2.65 ต่อปี และ หุ้นกู้ชุดที่ 2 เสนอขาย 600 ล้านบาท อายุ 5 ปี ครบกำหนดไถ่ถอนปี พ.ศ.2565 มีอัตราดอกเบี้ยคงที่ร้อยละ 3.28 ต่อปี ทั้งสองชุดชำระดอกเบี้ยทุกๆ 6 เดือนตลอดอายุหุ้นกู้
ทั้งนี้ ได้เสนอขายแก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 17-18 พ.ค.60 โดยมีธนาคารกสิกรไทย และ ธนาคารกรุงเทพ เป็นผู้จัดการการจัดจำหน่ายหุ้นกู้ครั้งนี้
โดยบริษัทมีวัตถุประสงค์ที่จะนำเงินที่ได้รับจากการเสนอขายหุ้นกู้ในครั้งนี้เพื่อลงทุนในกิจการทั่วไป และ/หรือ ใช้จ่ายคืนเงินกู้ และ/หรือ ใช้เป็นเงินทุนหมุนเวียนในกิจการ
สำหรับอันดับความน่าเชื่อถือของหุ้นกู้อยู่ที่ “A-” แนวโน้ม คงที่ โดยบริษัท ทริสเรทติ้ง จำกัด เมื่อวันที่ 30 มี.ค.60